DA Den Europæiske Unions Tidende L 118/16

KOMMISSIONENS GENNEMFØRELSESAFGØRELSE (EU) 2018/703

af 8. maj 2018

om overensstemmelsen af enhedsrater for den schweiziske afgiftszone for 2015, 2016 og 2018 med artikel 17 i gennemførelsesforordning (EU) nr. 391/2013

(meddelt under nummer C(2018) 2726)

(Kun den tyske, den franske og den italienske udgave er autentiske)

(EØS-relevant tekst)

EUROPA-KOMMISSIONEN HAR —

under henvisning til aftalen mellem Det Europæiske Fællesskab og Det Schweiziske Forbund om luftfart (»aftalen«) (1),

under henvisning til Europa-Parlamentets og Rådets forordning (EF) nr. 550/2004 af 10. marts 2004 om udøvelse af luftfartstjenester i det fælles europæiske luftrum (»luftfartstjenesteforordningen«) (2), særlig artikel 16, stk. 1, og til Kommissionens gennemførelsesforordning (EU) nr. 391/2013 af 3. maj 2013 om en fælles afgiftsordning for luftfartstjenester (3), særlig artikel 17, stk. 1, litra d), og

ud fra følgende betragtninger:

(1) Ved gennemførelsesforordning (EU) nr. 391/2013 fastsættes en fælles afgiftsordning for luftfartstjenester. Den fælles afgiftsordning spiller en integreret rolle i opfyldelsen af præstationsordningens målsætninger, jf. artikel 11 i Europa-Parlamentets og Rådets forordning (EF) nr. 549/2004 (4) og Kommissionens gennemførelsesforordning (EU) nr. 390/2013 (5).

(2) Ved Kommissionens gennemførelsesafgørelse 2014/132/EU (6) fastsættes EU-dækkende præstationsmål og herunder et omkostningseffektivitetsmål for overflyvningsluftfartstjenester udtrykt i fastlagte enhedsomkostninger for leveringen af disse tjenester i den anden referenceperiode, der dækker perioden 2015 til og med 2019.

(3) I henhold til artikel 17, stk. 1, litra b) og c), i gennemførelsesforordning (EU) nr. 391/2013 skal Kommissionen vurdere enhedsraterne for afgiftszoner for 2015, som medlemsstaterne forelagde Kommissionen senest den 1. juni 2014, og enhedsraterne for afgiftszoner for 2016, som blev forelagt Kommissionen senest den 1. juni 2015, jf. kravene i samme forordnings artikel 9, stk. 1 og 2. Denne vurdering vedrører disse enhedsraters overensstemmelse med gennemførelsesforordning (EU) nr. 390/2013 og (EU) nr. 391/2013.

(4) Kommissionen foretog sin vurdering af enhedsraterne med støtte fra Eurocontrols præstationsvurderingsorgan og Eurocontrols centrale kontor for opkrævning af overflyvningsafgifter ud fra de data og supplerende oplysninger, som medlemsstaterne og Schweiz forelagde frem til 1. november 2017.

(5) Da det blev konstateret, at FABEC-præstationsmålene ikke var i overensstemmelse med de EU-dækkende præstationsmål, blev der ved Kommissionens gennemførelsesafgørelse (EU) 2016/421 (7) fastslået manglende overensstemmelse af enhedsraterne for den schweiziske afgiftszone for 2015 og 2016.

(6) Schweiz forelagde, for så vidt angår funktionel luftrumsblok (FABEC), den 30. januar 2017 reviderede præstationsmål på grundlag af korrigerende foranstaltninger, hvis påkrævet, herunder for det centrale præstationsområde omkostningseffektivitet for den anden referenceperiode. Efter denne forelæggelse kunne Kommissionen endelig ved gennemførelsesafgørelse (EU) 2017/552 (8) erklære, at målene er i overensstemmelse med de EU-dækkende præstationsmål. Som følge heraf bør gennemførelsesafgørelse (EU) 2016/421 ophæves.

(7) På grundlag af vurderingen af enhedsraterne og sammenhængen mellem FABEC-præstationsmål konstaterede Kommissionen i overensstemmelse med artikel 17, stk. 1, litra d), i gennemførelsesforordning (EU) nr. 391/2013, at de enhedsrater for overflyvningsafgiftszoner for 2015, 2016 og 2018, der er forelagt af Schweiz, er i overensstemmelse med gennemførelsesforordning (EU) nr. 390/2013 og (EU) nr. 391/2013.

(8) Konstateringen af og underretningen om, at enhedsraterne for afgiftszoner er i overensstemmelse med gennemførelsesforordning (EU) nr. 390/2013 og (EU) nr. 391/2013, berører ikke artikel 16 i forordning (EF) nr. 550/2004.

(9) I overensstemmelse med artikel 17, stk. 1, sidste afsnit, fastsættes enhedsraterne i national valuta. Enhedsraterne i denne afgørelse er derfor opgivet i CHF.

(10) Kommissionen har i henhold til aftalens artikel 19, stk. 2, hørt Schweiz om denne afgørelse —

VEDTAGET DENNE AFGØRELSE:

Artikel 1

Enhedsraterne for overflyvningsafgiftszoner for Schweiz på 118,97 for 2015, 113,69 for 2016 og 113,00 for 2018 er i overensstemmelse med gennemførelsesforordning (EU) nr. 390/2013 og (EU) nr. 391/2013.

Artikel 2

Kommissionens gennemførelsesafgørelse (EU) 2016/421 ophæves.

Artikel 3

Denne afgørelse er rettet til Det Schweiziske Forbund.

Udfærdiget i Bruxelles, den 8. maj 2018. På Kommissionens vegne Violeta BULC Medlem af Kommissionen

(1) EFT L 114 af 30.4.2002, s. 73.

(2) EUT L 96 af 31.3.2004, s. 10.

(3) EUT L 128 af 9.5.2013, s. 31.

(4) Europa-Parlamentets og Rådets forordning (EF) nr. 549/2004 af 10. marts 2004 om rammerne for oprettelse af et fælles europæisk luftrum (»rammeforordningen«) (EUT L 196 af 31.3.2004, s. 1).

(5) Kommissionens gennemførelsesforordning (EU) nr. 390/2013 af 3. maj 2013 om oprettelse af en præstationsordning for luftfartstjenester og netfunktioner (EUT L 128 af 9.5.2013, s. 1).

(6) Kommissionens gennemførelsesafgørelse 2014/132/EU af 11. marts 2014 om fastsættelse af EU-dækkende præstationsmål for lufttrafikstyringsnet og varslingstærskelværdier for den anden referenceperiode 2015-19 (EUT L 71 af 12.3.2014, s. 20).

(7) Kommissionens gennemførelsesafgørelse (EU) 2016/421 af 18. marts 2016 om manglende overensstemmelse af enhedsrater for den schweiziske afgiftszone for 2015 og 2016 med artikel 17 i gennemførelsesforordning (EU) nr. 391/2013 (EUT L 75 af 22.3.2016, s. 66).

(8) Kommissionens gennemførelsesafgørelse (EU) 2017/552 af 22. marts 2017 om overensstemmelse mellem målene for de centrale præstationsområder kapacitet og omkostningseffektivitet, der indgår i den reviderede plan for funktionelle luftrumsblokke fremlagt af Schweiz i henhold til forordning (EF) nr. 549/2004, og de EU-dækkende præstationsmål for den anden referenceperiode (EUT L 79 af 24.3.2017, s. 8).